Muutettu ehdotus: Euroopan parlamentin ja neuvoston asetus lentoliikenteen harjoittajien korvausvastuusta onnettomuustapauksissa annetun asetuksen (EY) N:o 2027/97 muuttamisesta - (komission EY:n perustamissopimuksen 250 (2) artiklan nojalla esittämä) /* KOM/2001/0273 lopull. - COD 2000/0145 */



Virallinen lehti nro 213 E , 31/07/2001 s. 0298 - 0305



Muutettu ehdotus: EUROOPAN PARLAMENTIN JA NEUVOSTON ASETUS lentoliikenteen harjoittajien korvausvastuusta onnettomuustapauksissa annetun asetuksen (EY) N:o 2027/97 muuttamisesta (komission EY:n perustamissopimuksen 250 (2) artiklan nojalla esittämä) PERUSTELUT 1. johdanto Komissio antoi 6. kesäkuuta 2000 ehdotuksen Euroopan parlamentin ja neuvoston asetukseksi lentoliikenteen harjoittajien korvausvastuusta onnettomuustapauksissa annetun neuvoston asetuksen (EY) N:o 2027/97 muuttamisesta [1]. Ehdotetun muutosasetuksen tavoitteet olivat: [1] KOM(2000) 340 lopullinen, 6.6.2000. - mukauttaa asetus (EY) N:o 2027/97 tiettyjen kansainvälistä ilmakuljetusta koskevien sääntöjen yhtenäistämisestä tehdyn yleissopimuksen (Montrealin yleissopimuksen) niihin määräyksiin, jotka koskevat korvausvastuuta - lisätä useita määräyksiä matkustajien suojan lisäämiseksi - ulottaa edellä mainitut toimenpiteet koskemaan myös jäsenvaltioiden sisäisiä kotimaan lentoja. Euroopan parlamentti hyväksyi täysistunnossaan 5. huhtikuuta 2001 komission ehdotuksen tehden siihen tarkistuksia. 2. hyväksytyt tarkistukset Komissio hyväksyy seuraavat tarkistukset: Nro 1: Tarkistus vahvistaa johdanto-osan 1 kappaleessa olevia tavoitteita. Nro 2: Tarkistus lisää johdanto-osaan uuden kappaleen, jossa tunnustetaan, että vielä Montrealin yleissopimuksen tultua voimaan Varsovan yleissopimus (jonka takaama suojelun taso on heikko) koskee edelleen joidenkin yhteisön ulkopuolisten maiden lentoyhtiöiden korvausvastuuta. Tämä maininta auttaa perustelemaan sitä, että yhteisön ulkopuolisten maiden lentoliikenteen harjoittajilla on velvollisuus tiedottaa matkustajille omista korvausvastuumääräyksistään. Nro 4: Tarkistus korostaa johdanto-osassa sekä matkustajia että lentoyhtiöitä koskevien avoimien sääntöjen tärkeyttä. Nro 5: Tarkistus täsmentää asetuksen muutosehdotuksen aihetta, joka on lentomatkustajia ja heidän matkatavaroitaan eikä rahtia koskeva korvausvastuu. Nro 6: Tarkistus selkeyttää asetuksen muutosehdotuksen kolmea tavoitetta. Nro 7: Tarkistus lähentää asetuksen muutosehdotusta Montrealin yleissopimukseen, joka oikeuttaa sekä yhteisöt että luonnolliset henkilöt hakemaan korvausta. Nro 8: Tarkistuksella lisätään asetukseen matkatavaran määritelmä, joka poistaa epävarmuuden siitä, kuuluuko kirjaamaton matkatavara asetuksen soveltamisalaan, ja lähentää asetuksen muutosehdotusta Montrealin yleissopimukseen. Nro 9: Asetuksen (EY) N:o 2027/97 3 artiklan 2 kohtaan liittyvä tarkistuksen osa, joka tekee selväksi, että asetuksessa vakuutusvelvollisuus liittyy matkustajia koskevaan korvausvastuuseen. Nro 10: - 3 a artiklan 2 kohtaan liittyvä tarkistuksen osa (uutta asetukseen (EY) N:o 2027/97 verrattuna), joka tekee selväksi, että kohta koskee lentoyhtiötä kuten koko asetuskin. - 3 a artiklan 3 kohtaan liittyvä tarkistuksen osa, koska velvollisuutta vastata valituksiin ei saisi rajoittaa koskemaan vain korvausvastuuta, vaan sen olisi kuuluttava laajempaan, kaikkia valituksenaiheita koskevaan toimenpiteeseen. Nro 12: Tarkistus palauttaa asetuksen muutosehdotukseen tarvittavan toteamuksen edellytyksistä, joilla kuolemasta tai loukkaantumisesta johtuvan taloudellisen vahingon helpottamiseksi maksettu ennakkomaksu on maksettava takaisin. Nro 13: Tarkistus selkeyttää ja vahvistaa asetuksen muutosehdotuksen säännöstä, jonka mukaan lentoyhtiöiden on toimitettava matkustajille myyntipisteissä yhteenveto korvausvastuusäännöistä, koska se a) ulottaa velvollisuuden kaikkiin yhteisössä lentoliikennepalveluja myyviin lentoliikenteen harjoittajiin eikä vain yhteisön lentoyhtiöihin, b) mainitsee useita aiheita, joista yhteenvedossa on oltava tietoa ja c) koskee kaikkia myyntipisteitä, puhelinmyynti ja Internet mukaan luettuna. Lisäksi se velvoittaa yhteisön lentoyhtiöt antamaan tiedot käyttäen muutosasetuksen liitteenä olevaa ilmoitusta (ks. tarkistus 18). Nämä muutokset yhdessä riittänevät varmistamaan, että lentoyhtiöt antavat kattavat tiedot helposti ymmärrettävässä muodossa riippumatta siitä, miten matkustajat lunastavat lippunsa. Nro 14: Tarkistus velvoittaa lentoliikenteen harjoittajat toimittamaan jokaiselle yhteisössä lentoliikennepalveluja ostavalle matkustajalle kirjallisen ilmoituksen lentoon sovellettavista korvausvastuusäännöistä muodollisen ilmoituksen sijasta, jolloin lentoyhtiöt voivat antaa tiedot yksinkertaisemmassa ja käytännöllisemmässä muodossa. Nro 15: Tarkistus muuttaa edellä mainittuja tiedotusvelvoitteita kahdella arvokkaalla tavalla: ensinnäkin se antaa yhteisön lentoyhtiöille oikeuden mainita, soveltavatko ne vapaaehtoisesti korkeampia korvausvastuun rajoja kuin asetuksen muutosehdotuksessa mainitaan, ja toiseksi se antaa yhteisön ulkopuolisten maiden lentoliikenteen harjoittajille oikeuden antaa tietoja vain yhteisöön, yhteisöstä tai sen sisällä liikennöitäviin lentoihin, jotka koskevat useimpia Euroopan yhteisöstä olevia matkustajia. Nro 16: Kyseinen kohta on turha ja voidaan poistaa, sillä korvausvastuujärjestelmää ei määritä sopimus vaan lainsäädäntö. Nro 17: Tarkistus aikaistaa päivämäärää, johon mennessä komission on laadittava kertomus asetuksen muutosehdotuksen soveltamisesta, ja siten matkustajien suojelun toimivuus voidaan arvioida nopeammin. Se myös kytkee korvausvastuun taloudellisten rajojen tarkistamisen Montrealin yleissopimuksella vahvistettuihin menettelyihin. 3. tarkistukset, jotka hyväksytään uudelleen muotoiltuina Nro 3: Tarkistus selkeyttää johdanto-osan kappaletta mainitsemalla, että voidakseen olla Montrealin yleissopimuksen sopimuspuoli, yhteisön on ratifioitava se. Kuitenkin parlamentin ehdottama sana "ratifioimalla" olisi korvattava ilmaisulla "hyväksymällä sen lopullisesti". Nro 18: Tarkistus on asetuksen muutosehdotuksen liite, joka sisältää korvausvastuusääntöjä koskevan ilmoituksen, jollainen yhteisön lentoliikenteen harjoittajien olisi annettava tarkistuksen 13 mukaisesti, ja siinä korostetaan, että ilmoitusta ei voida käyttää asetuksen tulkitsemiseen. Uudelleen laadittu teksti täsmentäisi erityisesti lentoyhtiöiden puolustautumismahdollisuuksia kuolemantapauksessa ja loukkaantumisten yhteydessä esitettyjä vaatimuksia vastaan, siinä mainittaisiin, että ennakkomaksuja on suoritettava sekä kuolemantapauksessa että loukkaantumisten yhteydessä, se selkeyttäisi matkatavaroita koskevaa korvausvastuuta, asettaisi määräajat matkatavaroiden vahingoittumisesta tehtävien valitusten esittämiselle sekä selkeyttäisi korvausvastuuta silloin, kun lentoa tosiasiallisesti liikennöivä yhtiö ei ole sama kuin se, jonka kanssa sopimus on tehty. 4. hylätyt tarkistukset Nro 9: Asetuksen (EY) N:o 2027/97 3 artiklan 1 kohtaan liittyvä osa sekä Nro 10: 3a artiklan 1 kohtaan liittyvä osa (uutta asetukseen (EY) N:o 2027/97 verrattuna). Kumpikin tarkistus muuttaa tekstiä niin, että yhteisön lentoliikenteen harjoittajia koskisivat kaikki Montrealin yleissopimuksen asiaa koskevat määräykset sen sijaan, että niitä koskisivat tietyt, komission ehdotuksessa numeroin yksilöidyt artiklat. Jos tässä viitataan kaikkiin yleissopimuksen korvausvastuuta koskeviin määräyksiin, säännös koskee myös sellaisia artikloja, joihin ei ole tarpeen viitata, jotta asetus (EY) N:o 2027/97 olisi Montrealin yleissopimuksen mukainen. Silloin yhteisön toimivalta ulotettaisiin koskemaan laajempia asioita kuin on todella tarpeen Montrealin yleissopimuksen täytäntöönpanemiseksi yhteisössä. Nro 11: Komissio ei hyväksy sitä, että Montrealin yleissopimukseen viitataan yleisesti (ks. edellä), ja siksi tämä säännös, jonka mukaan yhteisön lentoliikenteen harjoittaja ei aina ole ainoa korvausvastuussa oleva osapuoli, on säilytettävä asetuksen muutosehdotuksessa. 2000/0145(COD) Muutettu ehdotus: EUROOPAN PARLAMENTIN JA NEUVOSTON ASETUS lentoliikenteen harjoittajien korvausvastuusta onnettomuustapauksissa annetun asetuksen (EY) N:o 2027/97 muuttamisesta (komission esittämä perustamissopimuksen 251 artiklan nojalla) (ETA:n kannalta merkityksellinen teksti) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 80 artiklan 2 kohdan, ottavat huomioon komission ehdotuksen [2], [2] EYVL C , , s. . ottavat huomioon talous- ja sosiaalikomitean lausunnon [3], [3] EYVL C , , s. . ottavat huomioon alueiden komitean lausunnon [4], [4] EYVL C , , s. . noudattavat perustamissopimuksen 251 artiklassa määrättyä menettelyä [5], [5] EYVL C , , s. . sekä katsovat seuraavaa: (1) On tärkeää varmistaa lento-onnettomuuksiin joutuneille matkustajille maksettavien korvausten asianmukainen taso osana yhteistä liikennepolitiikkaa. (2) Montrealissa sovittiin 28 päivänä toukokuuta 1999 tiettyjen kansainvälistä ilmakuljetusta koskevien sääntöjen yhtenäistämisestä tehtävästä yleissopimuksesta, jossa vahvistetaan uudet maailmanlaajuiset säännöt korvausvastuusta kansainvälisissä ilmakuljetuksissa tapahtuvien onnettomuuksien yhteydessä. Näillä säännöillä korvataan vuonna 1929 tehdyn Varsovan yleissopimuksen ja sen myöhempien muutosten säännöt. (3) Joidenkin yhteisön ulkopuolisten maiden lentoliikenteen harjoittajien osalta Varsovan yleissopimus voi olla edelleen voimassa Montrealin yleissopimuksen rinnalla rajoittamattoman ajan. (4) Edellä mainitussa Montrealin yleissopimuksessa määrätään rajoittamattomasta korvausvastuusta lentomatkustajien kuolemantapausten ja loukkaantumisten yhteydessä. (5) Yhteisö on allekirjoittanut Montrealin yleissopimuksen ja ilmaissut aikomuksensa tulla sen sopimuspuoleksi hyväksymällä sen lopullisesti. (6) Lentoliikenteen harjoittajien korvausvastuusta onnettomuustapauksissa annettu neuvoston asetus (EY) N:o 2027/97 [6] on muutettava sen saattamiseksi Montrealin yleissopimuksen mukaiseksi ja luotava näin korvausvastuuta kansainvälisissä ilmakuljetuksissa koskeva yhtenäinen järjestelmä. [6] EYVL L 285, 17.10.1997, s. 1. (7) Sisäisillä ilmailumarkkinoilla ei enää erotella kansallisia ja kansainvälisiä kuljetuksia, minkä vuoksi Euroopan yhteisön sisällä on aiheellista soveltaa samantasoista ja -luonteista korvausvastuuta sekä kansainvälisissä että kansallisissa kuljetuksissa. (8) Toissijaisuusperiaatteen mukaisesti on toivottavaa ryhtyä toimiin yhteisön tasolla yhtenäisten sääntöjen luomiseksi kaikille yhteisön lentoliikenteen harjoittajille. (9) Turvallisessa ja nykyaikaisessa ilmakuljetusjärjestelmässä matkustajien kuolemantapausten ja loukkaantumisten yhteydessä on aiheellista soveltaa rajoittamattoman korvausvastuun järjestelmää. (10) Matkatavaroiden katoamiseen, vahingoittumiseen tai tuhoutumiseen ja myöhästymisestä johtuviin vahinkoihin liittyvillä yhtenäisillä korvausvastuun rajoilla, joita sovelletaan kaikkiin yhteisön lentoliikenteen harjoittajien toteuttamiin matkoihin, varmistetaan yksinkertaiset ja selkeät säännöt sekä matkustajille että lentoyhtiöille, ja niiden avulla matkustajat voivat todeta, milloin tarvitaan lisävakuutuksia. (11) Yhteisön lentoliikenteen harjoittajien olisi epäkäytännöllistä soveltaa erilaisia korvausvastuujärjestelmiä verkostojensa eri reiteillä, ja tämä olisi myös matkustajien kannalta monimutkaista. (12) Onnettomuuksien uhrien ja heidän huollettaviensa lyhyen aikavälin taloudellista tilannetta on toivottavaa helpottaa välittömästi onnettomuuden jälkeen. (13) Montrealin yleissopimuksen 50 artiklassa edellytetään sopimuspuolten varmistavan, että lentoliikenteen harjoittajat ovat riittävästi vakuutettuja. Tätä säännöstä noudatettaessa on tarpeen ottaa huomioon yhteisön lentoliikenteen harjoittajien toimiluvista 23 päivänä heinäkuuta 1992 annetun neuvoston asetuksen (ETY) N:o 2407/92 [7] 7 artikla. [7] EYVL L 240, 24.8.1992, s. 1. (14) Kaikkien lentoyhtiöiden kuljetusehtoihin olisi sisällyttävä onnettomuustapauksissa sovellettavat korvausvastuusäännöt, ja kyseisten tietojen olisi aiheellista olla helposti matkustajien saatavilla. (15) Kaikille matkustajille on toivottavaa toimittaa perustiedot heihin sovellettavista korvausvastuusäännöistä, jotta he voivat tarvittaessa ottaa lisävakuutuksen ennen matkaa. (16) Tässä asetuksessa vahvistettavia rahamääriä on tarpeen tarkastella uudelleen inflaation ja Montrealin yleissopimuksen korvausvastuun rajojen mahdollisten tarkistusten perusteella, OVAT ANTANEET TÄMÄN ASETUKSEN: 1 artikla Muutetaan asetus (EY) N:o 2027/97 seuraavasti: 1. Korvataan asetuksen nimi seuraavasti: "Neuvoston asetus (EY) N:o 2027/97 lentoliikenteen harjoittajien korvausvastuusta matkustajien ja heidän matkatavaroidensa ilmakuljetuksen yhteydessä". 2. Korvataan 1 artikla seuraavasti: "1 artikla 1. Tällä asetuksella pannaan täytäntöön Montrealin yleissopimuksen matkustajien ja matkatavaroiden ilmakuljetuksia koskevat määräykset ja säädetään tietyistä lisäehdoista. Siinä myös laajennetaan näiden määräysten soveltamisala jäsenvaltion sisäisiin kuljetuksiin." 3. Muutetaan 2 artikla seuraavasti: i) Korvataan c alakohta seuraavasti: "(c) 'korvaukseen oikeutetulla henkilöllä' matkustajaa tai henkilöä, joka sovellettavan lainsäädännön mukaisesti on matkustajan sijaan oikeutettu korvaukseen;" ii) Korvataan d alakohta seuraavasti: "(d) 'matkatavaralla', ellei sitä ole toisin määritelty, Montrealin yleissopimuksen 17 artiklan 4 kohdassa olevan määritelmän mukaista sekä kirjattua että kirjaamatonta matkatavaraa;" iii) Korvataan f alakohta seuraavasti: "(f) 'Varsovan yleissopimuksella' Varsovassa 12 päivänä lokakuuta 1929 allekirjoitettua eräiden kansainvälistä ilmakuljetusta koskevien sääntöjen yhtenäistämisestä tehtyä yleissopimusta eli Varsovan yleissopimusta sellaisena kuin se on muutettuna Haagissa 28 päivänä syyskuuta 1955 ja Guadalajarassa 18 päivänä syyskuuta 1961 tehtyä Varsovan yleissopimusta täydentävää yleissopimusta;" iv) Lisätään g alakohta seuraavasti: "(g) 'Montrealin yleissopimuksella' Montrealissa 28 päivänä toukokuuta 1999 allekirjoitettua tiettyjen kansainvälistä ilmakuljetusta koskevien sääntöjen yhtenäistämisestä tehtyä yleissopimusta." v) Korvataan 2 kohta seuraavasti: "2. Tässä asetuksessa olevat käsitteet, joita ei määritellä 1 kohdassa, ovat samat kuin Montrealin yleissopimuksessa käytetyt käsitteet." 4. Korvataan 3 artikla seuraavasti: "3 artikla 1. Matkustajan kuolemasta tai loukkaantumisesta aiheutuvaan yhteisön lentoliikenteen harjoittajan korvausvastuuseen sovelletaan Montrealin yleissopimuksen 17, 20 ja 21 artiklan määräyksiä. 2. Asetuksen (ETY) N:o 2407/92 7 artiklassa tarkoitetun vakuutusvelvollisuuden käsitetään siltä osin, kuin se liittyy matkustajia koskevaan korvausvastuuseen, edellyttävän, että yhteisön lentoliikenteen harjoittaja on vakuutettu sellaiseen rajaan saakka, joka riittää varmistamaan, että kaikki korvaukseen oikeutetut luonnolliset henkilöt saavat täydellisenä sen määrän, johon he ovat oikeutettuja tämän asetuksen mukaisesti." 5. Lisätään 3 a artikla seuraavasti: "3 a artikla 1. Myöhästymisestä johtuvasta vahingosta ja matkatavaroiden tuhoutumisesta, katoamisesta, vahingoittumisesta tai viivästymisestä kuljettamisen yhteydessä aiheutuvaan yhteisön lentoliikenteen harjoittajan korvausvastuuseen sovelletaan Montrealin yleissopimuksen 19, 20, 22 (1, 2, 5 ja 6 kohta) ja 31 artiklan määräyksiä. 2. Lisämaksu, jonka yhteisön lentoliikenteen harjoittaja voi pyytää Montrealin yleissopimuksen 22 artiklan 2 kohdan mukaisesti matkustajan tehdessä erityisen ilmoituksen perille toimittamiseen liittyvästä etuudesta, perustuu tariffiin, joka on sidoksissa kyseisten matkatavaroiden kuljetuksesta ja vakuuttamisesta aiheutuviin ylimääräisiin kustannuksiin, jotka ylittävät sellaisen matkatavaran kustannukset, joka on arvioitu enintään korvausvastuun rajan mukaiseksi. Tariffi ilmoitetaan pyynnöstä matkustajille." 6. Korvataan 4 artikla seuraavasti: "4 artikla Tämä asetus ei: - merkitse, että yhteisön lentoliikenteen harjoittaja olisi ainoa korvausvastuussa oleva osapuoli. - vaikuta siihen, onko tämän asetuksen säännösten mukaisesti korvausvelvollisella henkilöllä oikeutta esittää vaatimuksia muiden henkilöiden suhteen." 7. Korvataan 5 artiklan 2 kohta seuraavasti: "2. Kuolemantapauksessa kyseisen ennakkomaksun on oltava vähintään 16 000 erityistä nosto-oikeutta vastaava määrä euroina matkustajaa kohti, sanotun kuitenkaan rajoittamatta 1 kohdan soveltamista." 8. Korvataan 5 artiklan 3 kohta seuraavasti: "3. Ennakkomaksun suorittaminen ei merkitse korvausvastuun tunnustamista, ja se voidaan vähentää yhteisön lentoliikenteen harjoittajan korvausvastuun perusteella maksettavista myöhemmistä määristä, mutta se on maksettava takaisin ainoastaan Montrealin yleissopimuksen 20 artiklassa määrätyissä tapauksissa tai jos henkilö, jolle ennakkomaksu suoritettiin, ei ollut korvaukseen oikeutettu henkilö." 9. Korvataan 6 artikla seuraavasti: "6 artikla 1. Yhteisön lentoliikenteen harjoittajan kuljetusehdoissa on otettava huomioon 3, 3 a ja 5 artiklan säännökset. 2. Kaikkien yhteisössä lentoliikennepalveluja myyvien lentoliikenteen harjoittajien on varmistettava, että matkustajille annetaan kaikissa myyntipisteissä, puhelinmyynti ja Internetin välityksellä tapahtuva myynti mukaan luettuina, yhteenveto tärkeimmistä matkustajiin ja matkatavaroihin sovellettavista korvausvastuusäännöistä sekä tietoa korvausvaatimuksen jättämisen määräajoista ja mahdollisuuksista ottaa matkatavaroita koskeva lisävakuutus. Noudattaakseen tätä ilmoitusvelvoitetta yhteisön lentoliikenteen harjoittajien on käytettävä tämän asetuksen liitteenä olevaa ilmoitusta. 3. Edellä 2 kohdan mukaisten ilmoitusvaatimusten lisäksi kaikkien lentoliikenteen harjoittajien on toimitettava jokaiselle yhteisössä lentoliikennepalveluja ostavalle kuluttajalle kirjallinen ilmoitus, jossa selostetaan: - kyseisellä lennolla sovellettava lentoliikenteen harjoittajan korvausvastuun raja kuolemantapauksessa tai loukkaantumisen yhteydessä, jos tällainen raja on olemassa; - kyseisellä lennolla sovellettava lentoliikenteen harjoittajan korvausvastuun raja matkatavaran tuhoutumisen, katoamisen tai vahingoittumisen yhteydessä sekä varoitus, että kyseistä määrää arvokkaammista matkatavaroista olisi mainittava lentoyhtiölle lähtöselvityksessä tai matkustajan olisi vakuutettava ne ennen matkaa; - kyseisellä lennolla sovellettava lentoliikenteen harjoittajan korvausvastuun raja myöhästymisestä aiheutuneen vahingon yhteydessä. 4. Kaikilla yhteisön lentoliikenteen harjoittajien liikennöimillä lennoilla 2 ja 3 kohdassa säädetyn ilmoitusvelvoitteen mukaisesti mainittujen rajojen on oltava ne, jotka vahvistetaan tässä asetuksessa, ellei yhteisön lentoliikenteen harjoittaja vapaaehtoisesti sovella korkeampia rajoja. Kaikilla yhteisön ulkopuolisten lentoliikenteen harjoittajien liikennöimillä lennoilla tämän artiklan 2 ja 3 kohtaa sovelletaan vain yhteisöön, yhteisöstä tai sen sisällä tehtäviin kuljetuksiin." 10. Korvataan 7 artikla seuraavasti: "7 artikla Komissio laatii kolmen vuoden kuluessa tämän asetuksen soveltamisen aloittamispäivästä kertomuksen asetuksen soveltamisesta. Komissio tarkastelee erityisesti tarvetta tarkistaa Montrealin yleissopimuksen asiaa koskevissa artikloissa mainittuja määriä taloudellisen kehityksen ja ICAO:n suositusten mukaan." 2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. Sitä sovelletaan siitä päivästä, jona se tulee voimaan tai siitä päivästä, jona Montrealin yleissopimus tulee voimaan, sen mukaan, kumpi näistä on myöhempi. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä [...] Euroopan parlamentin puolesta Neuvoston puolesta Puhemies Puheenjohtaja [...] [...] LIITE 6 artiklan 2 kohdan mukainen ilmoitus Yhteisön lentoliikenteen harjoittajien korvausvastuu matkustajille Tässä ilmoituksessa esitetään yhteenveto yhteisön lentoliikenteen harjoittajien soveltamista Euroopan yhteisön lainsäädännön ja Montrealin yleissopimuksen mukaisista korvausvastuusäännöistä. Säännöt perustuvat 28 päivänä toukokuuta 1999 tehtyyn Montrealin yleissopimukseen, joka on pantu yhteisössä täytäntöön (muutetulla) asetuksella (EY) N:o 2027/97. Ilmoitus on yhteenveto, ja sitä ei voida käyttää mainitun lainsäädännön tulkitsemiseen. Jos lainsäädäntö ja tämä ilmoitus ovat keskenään ristiriitaiset, noudatetaan ensisijaisesti asetuksen (EY) N:0 2027/97 säännöksiä. Matkustajia kehotetaan varmistamaan, että heillä on matkustaessaan riittävä vakuutusturva, joka täydentää heidän lakisääteisiä oikeuksiaan. Korvaus kuolemantapauksissa ja loukkaantumisten yhteydessä Matkustajien kuolemantapausten ja loukkaantumisten yhteydessä ei ole olemassa mitään korvausvastuun ylärajaa. Alle 100 000 erityisnosto-oikeuden vahingoissa (likimääräinen summa paikallisena valuuttana) lentoliikenteen harjoittaja ei voi kieltäytyä korvausvastuusta tai alentaa sitä. Tätä määrää suuremmissa vahingoissa lentoliikenteen harjoittaja voi puolustautua vaatimuksia vastaan osoittamalla, että se ei aiheuttanut vahinkoa huolimattomuudella eikä muulla tavalla. Ennakkomaksut Jos matkustaja kuolee tai loukkaantuu, lentoliikenteen harjoittajan on suoritettava ennakkomaksu välittömistä taloudellisista tarpeista huolehtimiseksi. Kuolemantapauksessa tämän ennakkomaksun on oltava vähintään 16 000 erityisnosto-oikeutta (likimääräinen summa paikallisena valuuttana). Matkustajalle myöhästymisestä aiheutuvat vahingot Myöhästymistapauksissa lentoliikenteen harjoittaja on korvausvastuussa, paitsi jos se on ryhtynyt kaikkiin asianmukaisiin toimiin myöhästymisen välttämiseksi tai jos tällaiset toimet olivat mahdottomia toteuttaa. Myöhästymisten aiheuttamien vahinkojen osalta korvausvastuu rajoitetaan 4150 erityisnosto-oikeuteen (likimääräinen summa paikallisena valuuttana). Matkatavarat Matkatavaran tuhoutumisesta, katoamisesta, vahingoittumisesta tai myöhästymisestä johtuvan vahingon osalta lentoliikenteen harjoittajan korvausvastuu on enintään 1000 erityisnosto-oikeutta (likimääräinen summa paikallisena valuuttana) matkustajaa kohti. Lentoliikenteen harjoittaja ei voi kiistää korvausvaatimuksia kirjatun matkatavaran osalta, vaikka se ei olisi itse aiheuttanut vahinkoa, paitsi jos vahinko aiheutuu matkatavaran viallisuudesta. Käsimatkatavaran osalta lentoliikenteen harjoittaja on korvausvelvollinen vain itse aiheuttamistaan vahingoista. Matkustaja voi sopia korkeammista kirjattua matkatavaraa koskevan korvausvastuun rajoista lentoliikenteen harjoittajan kanssa tekemällä erityisen ilmoituksen ja suorittamalla lisämaksun. Matkatavaroita koskevat valitukset Tapauksissa, joissa vahinkoja on aiheutunut kirjatulle matkatavaralle, matkustajan on lähetettävä kirjallinen valitus lentoliikenteen harjoittajalle seitsemän päivän kuluessa matkatavaran vastaanottamisesta. Myöhästyneen matkatavaran osalta matkustajan on lähetettävä kirjallinen valitus lentoliikenteen harjoittajalle 21 päivän kuluessa siitä, kun matkatavara on toimitettu hänelle. Sopimuksen tehneen yhtiön ja lennon liikennöineen yhtiön korvausvastuu Jos lentoa liikennöivä yhtiö ei ole sama kuin sopimuksen tehnyt lentoliikenteen harjoittaja, jonka nimi tai koodi mainitaan matkalipussa, matkustajalla on oikeus lähettää vahinkoihin liittyvä vaatimus tai valitus kumpaan tahansa yhtiöön. Oikeustoimia koskeva määräaika Mahdollisiin vahingonkorvausta koskeviin oikeustoimiin on ryhdyttävä kahden vuoden kuluessa siitä, kun ilma-alus saapui tai sen oli määrä saapua määränpäähänsä.